## Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za 1998. godinu

### NN 140/1997 (29.12.1997.), Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za 1998. godinu

# HRVATSKI ZAVOD ZA ZDRAVSTVENO OSIGURANJE

Na osnovi odredbi članka 65. Zakona o zdravstvenom osiguranju ("Narodne
novine" broj 1/97 - pročišćeni tekst i 109/97), Upravno vijeće Hrvatskog
zavoda za zdravstveno osiguranje na 36. sjednici održanoj 10. prosinca
1997. godine, donijelo je

## **ODLUKU**

### **O OSNOVAMA ZA SKLAPANJE UGOVORA SA ZDRAVSTVENIM USTANOVAMA I PRIVATNIM ZDRAVSTVENIM DJELATNICIMA ZA 1998. GODINU**

OPĆE ODREDBE

Članak 1.

Ovom Odlukom utvrđuje se način provođenja zdravstvene zaštite, formiranje
cijena zdravstvene zaštite, te način i uvjeti pod kojima Hrvatski zavod
za zdravstveno osiguranje (u daljnjem tekstu: Zavod) sklapa ugovore sa
zdravstvenim ustanovama i privatnim zdravstvenim djelatnicima za 1998.
godinu.

Članak 2.

Način i uvjeti pod kojima Zavod sklapa ugovore za provođenje zdravstvene
zaštite, utvrđuju se sukladno Pravilniku o standardima i normativima prava
iz obveznog zdravstvenog osiguranja za 1998. godinu (u daljnjem tekstu:
Pravilnik) i drugim općim aktima Zavoda.

Osigurane osobe Zavoda biraju doktora medicine i doktora stomatologije
primarne zdravstvene zaštite za razdoblje od najmanje godinu dana, u pravilu,
prema mjestu stanovanja osigurane osobe.

Članak 3.

Na osnovi odredaba članka 6. Zakona o zdravstvenoj zaštiti ("Narodne
novine" broj 1/97 - pročišćeni tekst, u daljnjem tekstu: Zakon), zdravstvena
djelatnost obavlja se na primarnoj, sekundarnoj i tercijarnoj razini.

Zdravstvenu zaštitu na pojedinoj razini zdravstvene djelatnosti iz prethodne
stavke za osigurane osobe Zavoda, provode zdravstvene ustanove i privatni
zdravstveni djelatnici.

Članak 4.

Zavod sukladno odredbama članka 41. Zakona raspisuje natječaj za popunjavanje
mreže zdravstvene djelatnosti u svezi obavljanja primarne, specijalističko-konzilijarne
i bolničke zdravstvene zaštite, te donosi odluku o odabiru najpovoljnijeg
ponuđača, uz suglasnost ministra zdravstva.

Članak 5.

S odabranom zdravstvenom ustanovom, odnosno odabranim privatnim zdravstvenim
djelatnikom Zavoda sklapa ugovor o provođenju zdravstvene zaštite na pojedinoj
razini zdravstvene djelatnosti.

Zdravstvena ustanova i privatni zdravstveni djelatnik iz prethodne stavke
moraju istaknuti naziv da su ugovorna zdravstvena ustanova i ugovorni privatni
zdravstveni djelatnik s naznakom ugovorene zdravstvene djelatnosti.

Članak 6.

Ugovorom se određuje:

- vrsta zdravstvene djelatnosti

- opseg i kakvoća obavljanja zdravstvene djelatnosti

- početak i razdoblje obavljanja zdravstvene djelatnosti

- način obavljanja zdravstvene djelatnosti

- novčana sredstva za obavljanje zdravstvene djelatnosti

- način, uvjeti i rokovi plaćanja

- ostala prava i obveze.

Članak 7.

Ugovorne zdravstvene ustanove i ugovorni privatni zdravstveni djelatnici
obvezni su na svim razinama zdravstvene zaštite osiguranim osobama Zavoda
pružiti hitnu medicinsku pomoć, bez obzira na mjesto prebivališta osigurane
osobe.

Pod hitnom medicinskom pomoći iz stavke 1. ovog članka, a sukladno odredbama
općih akata Zavoda, podrazumijeva se pružanje dijagnostičkih i terapijskih
postupaka koji su nužni za otklanjanje neposrednih opasnosti po život osigurane
osobe.

Članak 8.

Ugovorna zdravstvena ustanova i ugovorni privatni zdravstveni djelatnik
pružaju zdravstvene usluge osiguranim osobama iz država s kojima Republika
Hrvatska ima sklopljen ugovor o zdravstvenom osiguranju, kao i osobama
kojima je priznat status izbjeglica prema zakonu, odnosno međudržavnom
sporazumu.

Članak 9.

Zavod s Hrvatskim zavodom za javno zdravstvo, odnosno s Hrvatskim crvenim
križom, te drugim zdravstvenim ustanovama koje u cilju unapređenja zdravstvene
zaštite provode posebne zadaće u djelatnosti zdravstvene zaštite, sklapa
sukladno članku 66. stavci 2. Zakona o zdravstvenom osiguranju ugovore
za provođenje programa koje je usvojilo Upravno vijeće Zavoda. Programom
se utvrđuju poslovi i zadaće od interesa za obvezno zdravstveno osiguranje
s rokovima izvršenja, naznakom potrebnih djelatnika i novčanom nadoknadom.

PRIMARNA RAZINA ZDRAVSTVENE ZAŠTITE

Članak 10.

Zdravstvena djelatnost na primarnoj razini obuhvaća:

1. djelatnost opće medicine

1.1. obiteljski doktor

1.2. patronažna zdravstvena skrb

1.3. zdravstvena njega u kući bolesnika

2. djelatnost zdravstvene zaštite predškolske djece

3. djelatnost zdravstvene zaštite žena

4. djelatnost polivalentne stomatološke zaštite

5. djelatnost higijensko-epidemiološke zaštite

6. djelatnost školske medicine za provođenje preventivno-odgojnih mjera
zdravstvene zaštite u osnovnim i srednjim školama

7. djelatnost za laboratorijsku dijagnostiku

8. ljekarnička djelatnost

9. djelatnost hitne medicinske pomoći.

Članak 11.

Zdravstvenu zaštitu u djelatnostima na primarnoj razini provode: doktori
medicine, doktori stomatolozi, doktori specijalisti opće medicine, doktori
specijalisti pedijatri, doktori specijalisti školske medicine u dijelu
preventivne zdravstvene zaštite školske djece u osnovnim i srednjim školama,
doktori specijalisti ginekolozi, doktori specijalisti epidemiolozi, dipl.
ing. medicinske biokemije ili specijalisti medicinske biokemije, ljekarnički
djelatnici, zdravstveni djelatnici više i srednje stručne spreme.

Ako osigurane osobe prema mjestu stanovanja nemaju mogućnost izbora
doktora specijalista pedijatra za zdravstvenu zaštitu djece do 7 godina
starosti, ostvaruju tu zdravstvenu zaštitu pri doktoru opće medicine.

Za provođenje zdravstvene zaštite iz stavke 1. ovog članka, Zavod sklapa
ugovore s domovima zdravlja, ljekarnama, zavodima za javno zdravstvo, ustanovama
za hitnu medicinsku pomoć i ustanovama za zdravstvenu njegu bolesnika u
kući i privatnim zdravstvenim djelatnicima.

Članak 12.

Za provođenje primarne zdravstvene zaštite iz djelatnosti opće medicine,
zdravstvene zaštite predškolske djece, zdravstvene zaštite žena i stomatološke
zaštite, osnovu za sklapanje ugovora čini broj osiguranih osoba koje su
se opredijelile za pojedinog doktora medicine, odnosno doktora stomatologije.

Članak 13.

Broj osiguranih osoba po timu za koji se sklapa ugovor, utvrđen je standardom
sukladno Pravilniku o standardima i normativima prava iz obveznog zdravstvenog
osiguranja za 1998. godinu (u daljnjem tekstu: Standard).

Iznimno od odredbe stavke 1. ovog članka, doktori medicine i doktori
stomatologije u zdravstvenim ustanovama, odnosno u privatnoj praksi i zakupu,
prigodom sklapanja ugovora sa Zavodom, obvezni su osigurati minimum od
50% Standardom propisanog broja osiguranih osoba po timu za tu djelatnost.

Najveći mogući broj osiguranih osoba po timu, ne može biti veći od 50%
od Standardom propisanog broja osiguranih osoba po timu za tu djelatnost.
Zavod će sukladno tomu osigurati nadoknadu koja će biti odgovarajuća ugovorenom
broju osiguranih osoba.

Članak 14.

Iznimno od odredaba članka 13. ove Odluke, u područjima gdje postoje
veća odstupanja u organiziranju zdravstvene zaštite zbog nedostatka Standardom
propisanog broja osiguranih osoba po timu, odnosno broja timova (otoci,
gustoća naseljenosti i sl.), povjerenstvo Zavoda na razini Direkcije, utvrdit
će posebni standard prema popisu osiguranih osoba po pojedinom timu i mogućnost,
odnosno potrebu sklapanja ugovora o provođenju zdravstvene zaštite.

Članak 15.

Doktori medicine i doktori stomatologije zaposleni u domovima zdravlja,
koji provode primarnu zdravstvenu zaštitu iz djelatnosti za koje se sklapa
ugovor, na posebnoj tiskanici koja je dodatak ugovoru supotpisuju ugovoreni
broj osiguranih osoba koje su ih izabrale, odnosno broj osiguranih osoba
koje prema mjestu stanovanja pripadaju toj ordinaciji.

Poradi osiguranja prava na zdravstvenu zaštitu pod jednakim uvjetima
za sve osigurane osobe Zavoda, a na načelima dostupnosti i kontinuiranosti
korištenja rečenog prava, doktori medicine i doktori stomatologije iz stavke
1. ovog članka, prigodom sklapanja ugovora Zavoda s domom zdravlja, potpisuju
i posebnu izjavu Zavodu (aneks ugovoru).

Kada u tijeku godine pojedini timovi primarne zdravstvene zaštite u
domovima zdravlja rješenjem ministra zdravstva postanu privatni doktori
- zakupnici, obvezni su sa Zavodom sklopiti ugovor o provođenju zdravstvene
zaštite za osigurane osobe o kojima su dotad skrbili.

Članak 16.

Kada se u domu zdravlja provede postupak zakupa za više od 50% jedinica
zakupa, posebnim će se ugovorom između doma zdravlja i Zavoda utvrditi
minimalan broj zaposlenika uprave u domu zdravlja i potreban iznos sredstava
za njihove plaće.

Članak 17.

Osnove i uvjeti za sklapanje ugovora o provođenju primarne zdravstvene
zaštite u patronažnoj zdravstvenoj skrbi, laboratorijskoj dijagnostici
i hitnoj medicinskoj pomoći utvrđeni su Standardom za te djelatnosti.

U Standard iz stavke 1. ovog članka, uključen je ugovoreni broj osiguranih
osoba pri domu zdravlja i doktora medicine na razini primarne zdravstvene
zaštite u privatnoj praksi koji gravitiraju toj zdravstvenoj ustanovi.

Članak 18.

Za provođenje higijensko-epidemiološke zdravstvene zaštite i prevencije,
te preventivno-odgojnih mjera zdravstvene zaštite u osnovnim i srednjim
školama, Zavod sklapa ugovor s Hrvatskim zavodom za javno zdravstvo i županijskim
zavodima za javno zdravstvo, sukladno Standardu, broju djelatnika i područjima
u kojima se mjere provode.

Članak 19.

Poradi opskrbe osiguranih osoba Zavoda lijekovima, Zavod sklapa ugovore
s ljekarnama, sukladno utvrđenom Standardu i pod uvjetom da ljekarna vodi
propisano materijalno i financijsko knjigovodstvo.

Ljekarne su obvezne nabavljati i isporučivati osiguranim osobama Zavoda
sve potrebne lijekove s Liste lijekova koje doktori primarne zdravstvene
zaštite mogu propisivati na recepte.

SEKUNDARNA I TERCIJARNA RAZINA
ZDRAVSTVENE ZAŠTITE

Članak 20.

Zdravstvena zaštita na sekundarnoj razini obuhvaća specijalističko-konzilijarnu
i bolničku zdravstvenu zaštitu.

Članak 21.

Za provođenje specijalističko-konzilijarne zdravstvene zaštite, Zavod
sklapa ugovore s poliklinikama i bolnicama, te iznimno i s domovima zdravlja
i zdravstvenim djelatnicima - specijalistima privatne prakse.

Članak 22.

Za provođenje bolničke zdravstvene zaštite, Zavod sklapa ugovore s kliničkim
bolničkim centrima, kliničkim bolnicama, općim bolnicama i specijalnim
bolnicama.

CIJENE ZDRAVSTVENE ZAŠTITE

Članak 23.

Za provođenje zdravstvene zaštite utvrđuju se cijene na primarnoj, sekundarnoj
i tercijarnoj razini zdravstvene zaštite kako slijedi:

```
                          I. PRIMARNA RAZINA ZDRAVSTVENE ZAŠTITE

Tablica 1.
```

```
_________________________________________________________________________________________________

Red.    VRSTA           STANDARD                GODIŠNJA VRIJEDNOST             IZNOS UKUPNO
broj    ZDRAVSTVENE     (br.osig.osoba              u kn 1998.g.                    u kn
                        po timu)               __________________________________________________
                                                po timu   po osig. osobi        po satu  po km
_________________________________________________________________________________________________
```

```
0           1               2                      3            4                 5        6
_________________________________________________________________________________________________
```

```
1.      Opća medicina
_________________________________________________________________________________________________
```

```
1.1.    Zdravstvena zaštita
        obiteljski doktor       1.700
1.1.1.  dobna skupina:
        - od 0 do 7 godina                                      204,24
        ->7 do 18 godina                                         54,48
        ->18 do 65 godina                                       124,63
        ->65 godina                                             230,33

                         I. PRIMARNA RAZINA ZDRAVSTVENE ZAŠTITE

Tablica 1.

________________________________________________________________________________________________________
```

```
Red.    VRSTA                   STANDARD                GODIŠNJA VRIJEDNOST             IZNOS UKUPNO
broj    ZDRAVSTVENE             (br.osig.osoba          u kn 1998.g.                    u kn
                                po timu)
                                                        po timu   po osig. osobi        po satu  po km
________________________________________________________________________________________________________
0           1                    2                         3            4                 5        6
________________________________________________________________________________________________________
1.      Opća medicina
________________________________________________________________________________________________________
```

```
1.2.    Patronažna zdravstvena  1 patronažna
        skrb                    sestra VŠS na           92.565,00       18,15
                                5.100 osig. osoba
__________________________________________________________________________________________________________
```

```
1.3.    Zdravstvena njega
        u kući bolesnika                                                                 47,80
```

```
_________________________________________________________________________________________________________
```

```
2.      Zdravstvena zaštita
        predškolske djece       1.000                   204.240,00      204,24
_________________________________________________________________________________________________________
```

```
3.      Zdravstvena zaštita
        žena                    6.000                   211.800,00       35,30
_________________________________________________________________________________________________________
```

```
4.      Poliv.stom.zdrav.
        zaštita                 2.500                   220.250,00       88,10
_________________________________________________________________________________________________________
```

```
5.      Higijensko-epidemi-
        ološka zaštita          50.000                  285.000,00      5,70
_________________________________________________________________________________________________________
```

```
6.      Preventivno odgojne
        mjere zdrav.zaštite
        u osnov. i sred. ško-
        lama                    5.000                   181.600,00      36,32
_________________________________________________________________________________________________________
```

```
7.      Laboratorijska
        dijagnostika            40.800                  1.055.496,00    25,87
_________________________________________________________________________________________________________
```

```
8.      Hitna medicinska
        pomoć
_________________________________________________________________________________________________________
```

```
8.1.    Standardni tim HMP      od 40.000
                                na dalje                386.373,33
_________________________________________________________________________________________________________
```

```
8.2.    Standardni tim
        dežurstvo po punktu     do 40.000               600.724,44
_________________________________________________________________________________________________________
```

```
8.3.    Standardni tim
        pripravnosti po punktu  do 40.000               182.642,03
__________________________________________________________________________________________________________
```

```
8.4.    Standardni tim sanitet-
        skog prijevoza                                  359.264,72
__________________________________________________________________________________________________________
```

```
8.5.    Sanitetski prijevoz                                                                  15% od cijene
                                                                                             1 lit benzina
                                                                                               98 oktana
__________________________________________________________________________________________________________
```

```
8.6.    Prijavno-dojavna
        jedinica                od 40.000
                                do 60.000               79.492,61
__________________________________________________________________________________________________________
```

```
8.7.    Prijavno-dojavna
        jedinica za regi-
        onalne centre           od 250.000 na           133.360,37
                                dalje
__________________________________________________________________________________________________________
```

```
8.8.    Dežurstvo u stomat.
        zaštiti po punktu       regionalni centar       441.853,65
__________________________________________________________________________________________________________
```

```
8.9.    Dežurstvo u ljekar-
        ničkoj djelatnost-po
        punktu                                          283,472,83
__________________________________________________________________________________________________________

                      II. SEKUNDARNA I TERCIJARNA RAZINA ZDRAVSTVENE ZAŠTITE

Tablica 2.
___________________________________________________________________________________________
```

```
Red.            VRSTA ZDRAVSTVENE ZAŠTITE               Oblik           Iznos u kn
```

```
broj                                                                        1998.g.
___________________________________________________________________________________________
```

```
0                       1                               2                  3
___________________________________________________________________________________________
```

```
1.              Specijalističko-konzilijarna zdravstve-
                na zaštita i ljekarna                   bod             5,07
___________________________________________________________________________________________
```

```
2.              Bolnička zdravstvena zaštita
```

```
___________________________________________________________________________________________
```

```
2.1.            Bolnička zdravstvena zaštita - uobiča-
                jeni postupci - opće bol.               bod             5,07
```

```
___________________________________________________________________________________________
```

```
2.2.            Bolnička zdravstvena zaštita - uobiča-
                jeni postupci - KB i KBC                bod             5,83
___________________________________________________________________________________________
```

```
2.3.            Bolnička zdravstvena zaštita - uobiča-
                jeni postupci -KB i KBC                 bod             5,83
___________________________________________________________________________________________
```

```
2.4.            Bolnička zdravstvena zaštita - najslo-
                ženiji postupci 0,1                     bod             5,83
___________________________________________________________________________________________
```

```
3.              Dnevni smještaj u svezi korištenja
                bolničke i spec.-konzilijarne zdrav-
                stvene zaštite                          penzion         52,94
___________________________________________________________________________________________
```

```
4.              Bolnička zdravstvena zaštita
___________________________________________________________________________________________
```

```
4.1.            Liječenje bolesnika oboljelih od
                akutnih bolesti                         penzion         131,15
___________________________________________________________________________________________
```

```
4.2.            Liječenje bolesnika oboljelih od
                kroničnih bolesti                       penzion
___________________________________________________________________________________________
```

```
4.2.1.          Duševne bolesti                         penzion          99,57
___________________________________________________________________________________________
```

```
4.2.2.          Bolsti sustava za kretanje              penzion         111,59
___________________________________________________________________________________________
```

```
4.2.3.          Bolesti osoba starije dobi i djece
                s trajnim psihofizičkim oštećenjima     penzion         125,85
___________________________________________________________________________________________
```

```
5.              Dobrovoljno davalaštvo krvi             vrećica          50,13
___________________________________________________________________________________________
```

Članak 24.

Na razini primarne zdravstvene zaštite cijena se utvrđuje primjenom
iznosa po osiguranoj osobi, a sukladno odredbama Standarda.

Članak 25.

Iznimno od odredaba članka 24. ove Odluke u slučajevima pružanja zdravstvene
zaštite zbog ozljeda prouzročenih nanošenjem tjelesnih ozljeda od strane
druge fizičke osobe (tučnjava i sl.) i ozljeda koje su posljedica prometne
nesreće, zdravstvena ustanova, odnosno zdravstveni djelatnici privatne
prakse obvezni su posebno ispostavljati i pojedinačne račune u kojima će
se cijena iskazivati na osnovi Popisa dijagnostičkih i terapijskih postupaka
u zdravstvenoj djelatnosti i utvrđene cijene boda određenog za specijalističko-konzilijarnu
i bolničku zdravstvenu zaštitu i ljekarne. Rečeni računi će se dostavljati
Zavodu isključivo poradi provedbe postupaka nadoknade štete na osnovi članaka
85. i 90. Zakona o zdravstvenom osiguranju.

Zdravstvene ustanove, odnosno zdravstveni djelatnici privatne prakse
obvezni su račune u svezi primjene članka 51. Zakona o zdravstvenom osiguranju
u kojima se cijena iskazuje na način utvrđen u stavci 1. ovog članka dostavljati
do 31. ožujka 1998. godine Zavodu poradi provedbe postupka nadoknade štete.

Od 1. travnja 1998. godine račune za izvršenu zdravstvenu zaštitu u
svezi primjene članka 51. Zakona o zdravstvenom osiguranju zdravstvene
ustanove, odnosno zdravstveni djelatnici privatne prakse izravno dostavljaju
pravnim i fizičkim osobama.

Članak 26.

Za pruženu zdravstvenu zaštitu na svim razinama zdravstvene djelatnosti
osnovom odredaba članka 8. ove Odluke, ugovorna zdravstvena ustanova, odnosno
ugovorni zdravstveni djelatnici privatne prakse obvezni su ispostavljati
i pojedinačne račune primjenom cijene utvrđene sukladno odredbama članka
24. ove Odluke, te ih dostavljati Zavodu na daljnju obradu poradi izvršavanja
obveza Zavoda sukladno sklopljenim međudržavnim ugovorima o zdravstvenom
osiguranju.

Članak 27.

Za izračun troškova sudjelovanja osigurane osobe u vrijednosti stomatološkog
pomagala utvrđenog Pravilnikom o stomatološkim pomagalima, na razini primarne
zdravstvene zaštite koristi se utvrđena vrijednost boda za specijalističko-konzilijarnu,
bolničku zdravstvenu zaštitu i ljekarnu.

Članak 28.

Za djelatnost hitne medicinske pomoći, cijena se utvrđuje prema vrijednosti
standardnog tima za hitnu medicinsku pomoć, sanitetski prijevoz, prijavno
dojavnu jedinicu, dežurstvo i pripravnost.

Za izvršene usluge prijevoza u hitnoj medicinskoj pomoći i sanitetskim
prijevozom, cijena se utvrđuje po prijeđenom kilometru, prema priloženim
radnim, odnosno putnim nalozima.

Članak 29.

Za ljekarničku djelatnost, cijena se utvrđuje na osnovi cijene lijeka
iz Liste lijekova Zavoda, zavisnih troškova, Popisa dijagnostičkih i terapijskih
postupaka u zdravstvenim djelatnostima i utvrđene cijene boda za tu djelatnost.

U slučaju kada cijena lijeka nije utvrđena Listom lijekova Zavoda, Zavod
priznaje nabavnu cijenu lijeka, a ljekarnička se usluga obračunava sukladno
odredbama stavke 1. ovog članka.

Članak 30.

Provođenje zdravstvene njege u kući, plaća se prema utvrđenoj cijeni
sata njege.

Članak 31.

Na sekundarnoj i tercijarnoj razini zdravstvene zaštite, cijene se utvrđuju
na osnovi cijene boda medicinskog rada, cijene penziona bolničkog smještaja
i cijene lijeka i potrošnog materijala koji su primijenjeni u liječenju
osigurane osobe, a iskazani su na temperaturnoj listi ili u povijesti bolesti
osigurane osobe.

Članak 32.

Ugovorne zdravstvene ustanove koje provode bolničku i specijalističko-konzilijarnu
zdravstvenu zaštitu ispostavljaju račune Zavodu prema ugovorenim kapacitetima.

Financijska sredstva za sve razine zdravstvene zaštite prema vrstama
zdravstvene zaštite utvrđena su Financijskim planom Zavoda za 1998. godinu
i ne mogu se prekoračiti.

Odlukom Upravnog vijeća Zavoda utvrdit će se iznos do kojeg ugovorna
zdravstvena ustanova može Zavodu ispostavljati račune za izvršene medicinske
usluge.

Članak 33.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1998. godine.

Klasa: 025-04/97-01/126
Urbroj: 338-01-04-97-1
Zagreb, 10. prosinca 1997.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sc. Mate Ljubičić,** v. r.

Odluka, NN 140/1997-2006